
Itt és most. A személyes tér és idő megélése a magyar és a dél-indiai kultúrában

Kutatásom során az indiai társadalomból kiszoruló társadalmi réteg, a kaszton kívüli érinthetetlenek helyzetét vizsgáltam gender, identitás és az általuk elérhető narratíva szemszögéből. Számukra a tér-idő szövege beszűkül, nem látható a kiút, nincs hatékony eszköztáruk a következő lépés megtételéhez, sorsuk időtlen mozdulatlanságba dermedhet.
Megvizsgáltam a szociokulturális hátteret, kontextusba helyeztem a társadalmi felépítést, feltérképeztem a kasztrendszer lebontásának és a jelenkor változásának főbb folyamatait. Ehhez szekunder kutatásom során igyekeztem összefüggéseiben feltárni a kapcsolódó szakirodalmi hátteret, hangsúlyt fektetve friss, releváns indiai publikációkra. Primer eszközül az indiai terepmunkát, valamint a mélyinterjút választottam. Beszámolok indiai tanulmányútjaim kapcsolódó megfigyeléseiről, tapasztalatairól. Az interjúk során egy indiai értelmiségit, egy magyar hajléktalant és egy magyar civil szakértőt szólaltatok meg.
A téma kezdeti felvetésénél célul határoztam meg az áthatolhatatlan társadalmi falak, a társadalmi rétegződések és a kasztrendszer működtető folyamatainak feltérképezését. Szerettem volna mélyebben feltárni a társadalom peremére sodródók, diszkurzív és narratív lehetőségeit. Igyekeztem olyan nézőpontot adni, ami a külső szemlélő aspektusánál mélyebb betekintést ad a társadalom rejtettebb kulturális rétegeibe.
A kirekesztettségből nincs egyértelmű és könnyen járható kiút, egyetlen, mindenre kiterjedő megoldás. A jó szándék, az érdekek egyeztetése, a motivációk összehangolása nélkül hiába kereteződnek változásként az elmúlt évtizedek. Az évezredes rendezőelvek és szokásrendszerek átalakulása, igazságosabbá válása hosszú és összetett folyamat.
Vizsgálatom lezárásaként megállapítottam, hogy az oktatási rendszer fejlesztése és mindenki számára elérhetővé tétele, a társadalmi diszkurzusból való kiszorulás csökkentése, az egyenlőbb esélyek megteremtése valódi változást hozhat a modern kor Indiájában. Ezek a nehézségek valamilyen formában Magyarországon is jelen vannak, amihez érzékenyen, empátiával és segítőkészséggel fordulva érdemi változást érhetünk el.

